Broj: 711-I-25-M-482/22-02-19

Zagreb, 27. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić, kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Marijana Perana, direktora - člana Uprave trgovačkog društva Stanouprava d.o.o. za obavljanje poslova upravljanja nekretninama (u daljnjem tekstu: Stanouprava d.o.o.), za davanjem mišljenja,** na 198. sjednici održanoj dana 27. prosinca 2022.g. donosi sljedeće

**MIŠLJENJE**

1. **Sukladno odredbi članka 18. stavka 1. ZSSI/21-a, obveznik Marijan Peran, koji obnaša dužnost direktora - člana Uprave trgovačkog društva Stanouprava d.o.o. ne može istovremeno uz navedenu dužnosti obnašati i poslove direktora - člana Uprave trgovačkog društva APEX j.d.o.o. te je u najkraćem mogućem roku dužan razriješiti navedenu situaciju koja predstavlja povredu ZSSI/21-a.**
2. **Sukladno odredbi članka 19. stavka 1. ZSSI/21-a obveznik Marijan Peran, koji ima više od 5 % udjela u vlasništvu trgovačkog društva APEX j.d.o.o., dužan je za vrijeme obnašanja javne dužnosti iz točke I. izreke prenijeti svoja upravljačka prava koja proizlaze iz vlasništva u navedenom društvu na drugu osobu, osim na osobe iz članka 5. stavka 1. točke 6. navedenog Zakona, ili na posebno tijelo.**

Obrazloženje

Zahtjev za mišljenjem podnio je obveznik Marijan Peran, direktor - član Uprave trgovačkog društva Stanouprava d.o.o. U Povjerenstvu zahtjev je zaprimljen 21. prosinca 2022.g. pod poslovnim brojem 711-U-9318-M-482/22-01-4, povodom kojeg se vodi predmet broj M-482/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu navedenog Zakona te je stoga i Marijan Peran kao direktor -član Uprave trgovačkog društva u većinskom vlasništvu Grada Beleog Manastira dužan pridržavati se odredbi ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da obnaša dužnost člana Uprave - direktora trgovačkog društva Stanouprava d.o.o. te da je osnivač trgovačkog društva APEX j.d.o.o., koje obavlja djelatnost pranja tepiha i vulkanizerske poslove. Nadalje ističe kako tijekom razdoblja u kojem obnaša navedenu dužnost nije obavio niti jedan posao u društvu APEX j.d.o.o., kao i da navedena društva nisu međusobno poslovala. Isto tako, obveznik ističe kako mu je prilikom popunjavanja imovinske kartice ukazano da može biti osnivač trgovačkog društva i da ne nije dužan prenijeti vlasništvo nad poslovnim udjelima, dok je na edukaciji obveznika s područja Osječko-baranjske županije navedeno da ne može imati društvo kojem su osnivači obveznik osobno te članovi njegove obitelji, slijedom čega traži da mu Povjerenstvo odobri da obavlja funkciju direktora trgovačkog društva APEX j.d.o.o. istodobno s obnašanjem dužnosti člana Uprave - direktora trgovačkog društva Stanouprava d.o.o.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, niti mogu obavljati poslove upravljanja u poslovnim subjektima.

Člankom 19. stavkom 1. ZSSI/21-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Stavkom 2. istoga članka ZSSI/21-a propisano je da će osoba na koju su prenesena upravljačka prava iz stavka 1. toga članka ili posebno tijelo ostvarivati članska prava i udjele u društvu u svoje ime, a za račun obveznika. Ta osoba ili tijelo smatra se s obveznikom povezanom osobom u smislu članka 5. stavka 1. točke 6. ovoga Zakona.

Stavkom 3. i 4. istog članka ZSSI/21-a propisano je da je ako trgovačko društvo iz stavka 1. toga članka putem javnog natječaja ili na drugi način stupa u poslovni odnos s državnim tijelima ili s jedinicama lokalne odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne odnosno područne (regionalne) samouprave ima upravljački udio, o takvom je poslovnom događaju dužno obavijestiti Povjerenstvo te da za vrijeme dok su obveznikova upravljačka prava u trgovačkim društvima prenesena na drugu osobu ili posebno tijelo, obveznik ne smije davati obavijesti, upute, naloge ili biti u vezi s tom osobom ili tijelom tako da utječe na ostvarivanje prava i ispunjavanje obveza koji proizlaze iz članskih prava u tim društvima, ali ima pravo da ga se jedanput godišnje obavještava o stanju trgovačkih društava u kojima ima udjele.

Člankom 5. stavkom 1. podstavkom 3. ZSSI/21-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Člankom 5. stavkom 1. podstavkom 6. ZSSI/21-a propisano je da su povezane osobe članovi obitelji te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Uvidom u sudski registar Trgovačkog suda u Osijeku utvrđeno je da je pod matičnim brojem subjekta: 030130415 upisano trgovačko društvo APEX j.d.o.o. Dužnosnik Marijan Peran upisan je kao jedini osnivač i osoba ovlaštena za zastupanje navedenog trgovačkog društva.

Povjerenstvo ističe kako sukladno citiranim odredbama ZSSI/21-a obveznik ne može beziznimno za vrijeme obnašanja javne dužnosti biti direktor - član Uprave drugog trgovačkog društva te je stoga obveznik, neovisno od činjenice da se navedeno trgovačko društvo nalazi u njegovom vlasništvu, dužan u najkraćem roku odstupiti s navedene funkcije.

Pritom Povjerenstvo ističe kako odredbama ZSSI/21-a nije zabranjeno da netko od članova njegove obitelji obavlja funkciju direktora - člana Uprave u navedenom trgovačkom društvu kojem je obveznik osnivač.

Nadalje, obveznik je također, a budući da ima više od 5% udjela u kapitalu društva APEX j.d.o.o., dužan prenijeti upravljačka prava koja proizlaze iz vlasništva nad navedenim udjelima na drugu fizičku osobu ili posebno tijelo, s ograničenjem da upravljačka prava ne može prenijeti na člana obitelji, niti druge povezane osobe u smislu članka 5. stavka 1. točke 6. ZSSI-a.

Pritom Povjerenstvo napominje kako je potrebno razlikovati prijenos upravljačkih prava od prijenosa vlasničkih udjela. Naime, obveznik prijenosom upravljačkih prava ne prodaje niti prenosi svoje vlasničke udjele te i nadalje ostaje osnivačem društva, uz iznimku da druga osoba ili posebno tijelo, na koju obveznik prenese upravljačka prava, upravljaju udjelima i ostvaruju sva članska prava u svoje ime, ali za račun obveznika. Na taj način trgovačko društvo u vlasništvu obveznika nastavlja poslovati pritom pazeći da ne dođe do stvaranja koruptivnih rizika.

Ukazuje se da obveznik samo vlasništvo nad poslovnim udjelima u trgovačkom društvu može prenijeti bez ikakvog ograničenja na članove svoje obitelji.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Obveznik Marijan Peran, elektroničkom dostavom
2. Objava na internetskoj stranici Povjerenstva
3. Pismohrana